Klein seremonie vir koningin se verjaarsdagKoningin Elizabeth II (13 Junie 2020) (Foto: Toby Melville/Pool via AP) Koningin Elizabeth II se verjaarsdag is Saterdag met ŉ kleiner seremonie as gewoonlik gevier, nadat die jaarlikse Trooping the Colour-parade gekanselleer is te midde van die koronavirus-pandemie. Die uitspattige vertoning is ŉ hoogtepunt op die koninklike kalender en lok duisende toeriste na Londen se strate. Die parade is slegs een keer vantevore tydens die koningin se 70 jaar lange bewind gekanselleer – in 1955 tydens ŉ nasionale spoorwegstaking. ŉ Klein groepie soldate en militêre musikante het vanjaar ŉ huldeblyk gelewer aan die koningin by Windsor-kasteel. Sy het ŉ koninklike saluut ontvang voor ŉ vertoning deur soldate – wat steeds sosiale distansiëring toegepas het. Dit is haar eerste amptelike verskyning sedert afsonderingsmaatreëls in Maart ingestel is. Sy het haar 94ste verjaarsdag op 21 April gevier, maar haar “amptelike” verjaarsdag word altyd gevier deur die Trooping the Colour-parade in Junie. Die “kleure” verwys na die vlae wat die verskillende regimente van die Britse Weermag verteenwoordig. Honderde soldate en perde, ŉ koets-stoet deur die koninklike familie en ŉ verbyvlug van die Koninklike Lugmag oor Buckingham-paleis vorm gewoonlik deel van die parade.